ـــــ ھەرقايسىلىرىنىڭ چىن بەگلىكىدە سودا-تىجارەت بىلەن بولۇپ تۇرۇپ قالغانلىقلىرىغىمۇ خېلى يىللار بولدى ھەقاچان، شۇڭا چىن ئەركان-مىزانىنىڭ قاتتىقلىقىدىن ئاز-تولا خەۋەردار بولۇشۇڭلار كېرەك ئىدى، خەنگۇ قورۇلىنى ساقلاۋاتقان لەشكەرلەرنىڭ بۇيرۇق بويىچە ئەركان-مىزان ئىجرا قىلىشتىن باشقا ھوقۇقى يوق، ئۇلار كېچىدە  قوۋۇقنى ئېچىشقا پېتىنالمايدۇ. بۇ يۈز يىللاردىن بۇيان مۇشۇنداق بولۇپ كەلگەن، ئەينى يىلى مېڭ چاڭ تۆرە چېغىدا قورۇل سىرتىغا بارگاھ تىكىپ چۈشكۈن قىلغان، بۇنى بىزلەرنىڭ بىلگۈچىلىكىمىز يوقمۇ؟ ھەر قايسىڭىزلەرنىڭ كەلگىندىلەرنى قوغلاپ چىقىرىش يارلىقىغا قاتتىق ئاچچىقى بارلىقىنى بىلىمەن! ئەمما شۇنى بىلىشىڭىزلەر كېرەككى، غەلىتە ئىشلار ئۇزۇن داۋام قىلالمايدۇ. ئوچۇقىنى دەۋېرەي، پەقىر لى سى بەگكە كەلگىندىلەرنى قوغلاپ چىقىرىش يارلىقىنى تەھلىل قىلىپ مەكتۇب يوللىغان ئىدىم. چىن بېگى پەقىرنىڭ   «كەلگىندىلەرنى قوغلاپ چىقىرىش يارلىقىنى قايتۇرۇۋېلىش خۇسۇسىدا نەسىھەت»ىنى كۆرگەندىن كېيىن، بەگ ھارۋىسىنى مېنى قايتۇرۇپ كەتكىلى ئەۋەتىپتۇ! پەقىر شۇنى دېمەكچىمەنكى، ئون كۈنگە قالماي چىن بېگى كەلگىندىلەرنى قوغلاپ چىقىرىش يارلىقىنى بىكار قىلىدۇ! ھەرقايسىڭىزلەر پەقىر لى سىغا ئىشەنسىڭىزلەر، چىن بەگلىكىدە داۋاملىق سودا-تىقارەت قىلىش نىيىتىڭىزلەر بولسا، قورۇل ئىچى-سىرتىدا بەش-تۆت كۈن ساقلاپ تۇرغايسىزلەر، كېتىپ  قالمىغايسىزلەر! شيەنياڭ يەنىلا مەشرقلىق سودىگەرلەر تاللايدىغان بىرىنچى كاتتا بازاردۇر! ـــــ دېدى لى سى ئالقانلىرىنى جۈپلەپ ئورنىدا تۇرۇپ بىر پىرقىراپ ئەتراپىدىكى سودىگەرلەرگە ھۆرمەت بىلدۈرۈپ يۇقىرى ئاۋازدا.